РЕШЕНИЕ НА КОМИСИЯТА
от 10 септември 2007 година
за разрешаване на Словения да удължи с две лозарски години възможността за дерогация от минималното естествено алкохолно съдържание, определено за зона C II, за вината от район Primorska, включително качествените вина, произведени в определен район Teran PTP Kras
(нотифицирано под номер C(2007) 4085)
(само текстът на словенски език е автентичен)
(2007/607/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за присъединяване на Чешката република, Република Естония, Република Кипър, Република Латвия, Република Литва, Република Унгария, Република Малта, Република Полша, Република Словения и Словашката република,
като взе предвид Акта за присъединяване на Чешката република, Република Естония, Република Кипър, Република Латвия, Република Литва, Република Унгария, Република Малта, Република Полша, Република Словения и Словашката република, и по-специално приложение XIII, глава 5 А, точка 2, буква в) от него,
като има предвид, че:
(1)
В приложение V, точка В.2, буква д) и приложение VI, точка Д.3, буква д) от Регламент (ЕО) № 1493/1999 на Съвета от 17 май 1999 г. относно общата организация на пазара на вино (1) е определена долната гранична стойност на минимално естествено алкохолно съдържание (ЕАС) на трапезните вина и качествените вина, произведени в определен район (КВПОР), които могат да бъдат обогатени, за лозарска зона C II.
(2)
Чрез дерогация от тези гранични стойности в Акта за присъединяване на Чешката република, Република Естония, Република Кипър, Република Латвия, Република Литва, Република Унгария, Република Малта, Република Полша, Република Словения и Словашката република, в приложение XIII, глава 5 А се предвижда възможност трапезните вина и КВПОР от лозарския район Primorska на зона C II в Словения да се ползват от дерогация от тази долна гранична стойност за лозарските години 2004/2005, 2005/2006 и 2006/2007, без да се надхвърля долната гранична стойност на минимално ЕАС, определена за лозарска зона C I a). След изтичането на тези три години се предвижда Словения да изготви доклад относно наблюдаваното през тригодишния период минимално ЕАС при различните видове грозде.
(3)
На 24 април 2007 г. Словения предостави подробен доклад относно минималното ЕАС на видовете грозде от район Primorska, включително КВПОР Teran PTP Kras. Все пак, поради факта, че трите години, по време на които бяха приложени тези мерки, се характеризираха с необичайно и крайно благоприятни климатични условия, словенските органи считат, че наблюдаваните стойности не са представителни за обичайните за този район условия и следователно не биха могли да послужат за изготвяне на окончателни изводи относно определяне стойността на нормалното за този район ЕАС. Предвид горепосоченото словенските органи поискаха удължаване на периода на дерогация от минималната гранична стойност на ЕАС при различните видове грозде.
(4)
В съответствие с условията, предвидени за тази дерогация, се счита за уместно периодът на дерогация да бъде удължен с две лозарски години, преди да бъде възможно съблюдаването на минималната гранична стойност на ЕАС на гроздовата мъст при трапезните вина и КВПОР от район Primorska, включително КВПОР Teran PTP Kras, което означава удължаване на периода на дерогация за лозарските години 2007/2008 и 2008/2009,
ПРИЕ НАСТОЯЩОТО РЕШЕНИЕ:
Член 1
Чрез дерогация от приложение V, точка В.2, буква д) и от приложение VI, точка Д.3, буква д) от Регламент (ЕО) № 1493/1999, минималното ЕАС при трапезните вина и КВПОР, определено за зона C II, може да бъде предмет на дерогация за периода на двете последователни лозарски години 2007/2008 и 2008/2009 в лозарския район Primorska, Словения, в случай на извънредно неблагоприятни климатични условия или условия на отглеждане, които не позволяват достигането на изискваното за зона C II минимално ЕАС.
Въпреки това минималното ЕАС не може да бъде по-ниско от определеното за трапезните вина и КВПОР от зона C I a).
Член 2
Адресат на настоящото решение е Република Словения.
Съставено в Брюксел на 10 септември 2007 година.